**Aeroméxicon lento 498** oli Aeroméxicon reittilento Méxicosta Guadalajaran, Loreton ja Tijuanan kautta Los Angelesiin. Lennolla 31. elokuuta 1986 käytetty Douglas DC-9-32 törmäsi Piper PA-28-181 Archer -pienkoneeseen lähestyessään Los Angelesia. Molemmat koneet syöksyivät maahan Cerritosin kaupungissa. Kaikki 64 ihmistä lennolla 498 ja kaikki kolme Archerin kyydissä ollutta kuolivat onnettomuudessa. Lisäksi DC-9:n maahansyöksyssä kuoli 15 kaupungin asukasta, ja kahdeksan loukkaantui.

Tapahtumat
----------

Ilmakuva lennon 498 maahansyöksypaikalta.
Lento 498 lähti Tijuanasta reittinsä viimeiselle osuudelle kello 11.20 paikallista aikaa. Lennolla oli kuusihenkinen miehistö sekä 58 matkustajaa, joista kaksi oli noussut kyytiin Méxicosta, kuusi Guadalajarasta, 31 Loretosta ja 19 Tijuanasta. Matkustajista kuusi oli lapsia ja yksi sylilapsi. Piper Archer lähti Torrancesta kohti Big Bear Lakea kello 11.41. Konetta lensi sen omistaja William Kramer, jonka lisäksi kyydissä olivat hänen vaimonsa ja tyttärensä.

Lennonjohto antoi lennon 498 miehistölle luvan laskeutua 7 000 jalan korkeudelle kello 11.44. Samoihin aikoihin Archer kääntyi itään ja saapui valvottuun ilmatilaan ilman lupaa lennonjohdolta. Lennonjohto selvitti lennon 498 laskeutumaan 6 000 jalkaan kello 11.51. Koneet törmäsivät toisiinsa Cerritosin yläpuolella 6 560 jalan (2 000 m) korkeudella kello 11.52.09. Archer törmäsi vasemmalta puolelta lennon 498 sivuvakaajaan. Se halkaisi Archerin matkustamon ja irtosi sitten DC-9:n pyrstöstä. Molemmat koneet syöksyivät hallitsemattomasti maahan.

Archer syöksyi tyhjälle koulun leikkikentälle. DC-9 puolestaan syöksyi asuinalueelle Carmenita Roadin itäpuolelle ja räjähti. Maahansyöksy ja räjähdys tuhosivat viisi asuintaloa ja vaurioittivat seitsemää. Onnettomuudessa kuolivat kaikki 64 ihmistä lennolla 498, kaikki kolme Archerin kyydissä ollutta sekä 15 Cerritosin asukasta. Lisäksi kahdeksan maassa ollutta loukkaantui.

Onnettomuuden syyt
------------------

Onnettomuuden tutkinut National Transportation Safety Board totesi onnettomuuden syyksi rajoittuneen lennonjohtojärjestelmän, joka ei kyennyt estämään yhteentörmäystä. Onnettomuuden syntyyn vaikuttaneiksi tekijöiksi todettiin Archerin tahaton ja luvaton päätyminen valvottuun ilmatilaan sekä valvottujen ja valvomattomien lentojen välillä käytetyn "näe ja vältä" -käytännön rajoitukset törmäysten välttmisessä.

Lähteet
-------

1. 1 2 3 4  Accident description Aviation Safety Network. Viitattu 29.7.2020. (englanniksi)
2. 1 2 3  Collision of Aeronaves De Mexico, S.A. McDonnell Douglas DC-9-32, XA-JED and Piper PA-28-181, N4891F National Transportation Safety Board. Viitattu 28.7.2020. (englanniksi)
3. ↑  Jet, plane collide near L.A.  *The Spokesman-Review*, 1.9.1986, 104. vsk, nro 79, s. 1. Spokane: Lehden verkkoversio. Viitattu 29.7.2020.  (englanniksi)
4. ↑  Caldwell, Bert & Carollo, Russell: Ex-Spokanite piloted plane that hit DC-9.  *The Spokesman-Review*, 2.9.1986, 104. vsk, nro 80, s. 1. Spokane: Lehden verkkoversio. Viitattu 29.7.2020.  (englanniksi)
5. ↑  The Story of Cerritos – CHAPTER 8, 1976-1986 – Growth, Development and an Unnatural Disaster Cerritos Library.  Arkistoitu 15.11.2020. Viitattu 29.7.2020. (englanniksi)